De sidste forberedelser bliver gjort, inden årets sommercamp på Nordjyllands Landbrugsskole for alvor går i gang. Der skal blandt andet laves indhegninger til høns, heste og grise. Ella Krogh Londen  fra Thorshøj og Maja Licht Jensen fra Sindal er på det hold, der skal passe grise. Det er deres første år på sommercampen, og for dem er der en helt særlig grund til, at de er her i dag. - Jeg kunne få et rigtig godt sammenhold og mange nye venner, og så interesserer jeg mig bare for landbrug , siger Ella Krogh Londen, der er 12 år gammel. - Jeg syntes bare, det lød spændende og ville prøve at se, hvordan det var, siger Maja Licth Jensen på 13 år. Dette års camp har temaet: Tilbage til gården. Her får børnene mulighed for at passe dyr og strø korn. Selv om det ikke helt foregår sådan længere på de store erhvervslandbrug, så er der stadig god læring i det. - Nogle af de ting de kommer til at prøve, det er i mindre skala, og det er ikke helt sådan, som det foregår. Men vi prøver på at gøre det så livagtigt som muligt. De kommer også ud og se gårdene, så de kan se det i større skala. Så det er lidt en forsmag, siger David Jensen, koordinator på sommercampen. David Jensen har været koordinator på sommercampen i alle fire år. For ham er det vigtigt, at hvert år er anderledes, så deltagerne har en grund til at komme igen. Ifølge ham, har campen også været med til at få flere elever ind på skolen. - Nu har jeg jo de unge mennesker i skolen, og jeg kan genkende mange fra sommercampen, så der er ingen tvivl om, at det har en positiv effekt på optagelsen, siger David Jensen. Ella Krogh Londen er en af de elever, der måske kommer tilbage til Landbrugsskolen. - Den ene dag kan du være ude på marken, den anden dag kan du være i en stal. Jeg synes, det er fedt, fordi man er ude i naturen, siger Ella Krogh Londen. Maja Licht Jensen er stadig ikke helt besluttet, men tager alligevel nogle gode erfaringer med fra dagen i dag. - Nogle nye venner og snakke med nogle nye mennesker. Og lidt erfaring med, hvordan man bygger en grisefold, siger Maja Licht Jensen.

Opsummering:
For fjerde år i træk holder Nordjyllands Landbrugsskole en sommercamp. Her får 56 børn i alderen 12 til 16 år - det næsthøjeste antal nogensinde - muligheden for at prøve kræfter med flere sider af landbrugslivet.